
 16.9.2020
 BG
 Официален вестник на Европейския съюз
 L 302/20
 РЕГЛАМЕНТ ЗА ИЗПЪЛНЕНИЕ (ЕС) 2020/1292 НА КОМИСИЯТА
 от 15 септември 2020 година
 за определяне на мерки за предотвратяване на въвеждането в Съюза на Agrilus planipennis Fairmaire от Украйна и за изменение на приложение XI към Регламент за изпълнение (ЕС) 2019/2072
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) No 228/2013, (ЕС) No 652/2014 и (ЕС) No 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 41, параграф 2 и член 72, параграф 1 от него,
 като има предвид, че:
 (1)
 Agrilus planipennis Fairmaire (наричан по-долу „посоченият вредител“) е посочен като карантинен вредител от значение за Съюза в приложение II към Регламент за изпълнение (ЕС) 2019/2072 на Комисията (2). Той е включен също така в списъка на приоритетните вредители в Делегиран регламент (ЕС) 2019/1702 на Комисията (3).
 (2)
 Изискванията за внос на някои видове растения, дървесина и отделена кора по отношение на посочения вредител са установени в приложение VII към Регламент за изпълнение (ЕС) 2019/2072 за третите държави, в които има наличие на вредителя. Съгласно част А от приложение XI към посочения регламент за въвеждането в Съюза на такива растения или растителни продукти от съответните трети държави на произход се изискват фитосанитарни сертификати.
 (3)
 През ноември 2019 г. Украйна потвърди първите официално установени случаи на наличие на посочения вредител на своята територия.
 (4)
 Тази държава не е включена в списъка на третите държави, от които е разрешен вносът на територията на Съюза съгласно приложение VII към Регламент за изпълнение (ЕС) 2019/2072. Поради това, за да се предотврати евентуалното въвеждане в Съюза на посочения вредител, следва да се приемат конкретни мерки по отношение на определени видове растения, дървесина и отделена кора с произход от Украйна.
 (5)
 Предвид фитосанитарния риск, свързан с посочения вредител, при въвеждането им в Съюза съответните растения, дървесина и кора, за които е известно, че са гостоприемници на вредителя, с произход от Украйна, следва да бъдат придружени от фитосанитарен сертификат, включващ допълнителна декларация, в която се посочва, че те произхождат от зона, свободна от посочения вредител. Тази допълнителна декларация следва да бъде установена в съответствие със съответните международни стандарти за фитосанитарни мерки и да бъде представена предварително на Комисията. Определени видове дървесина следва да се внасят само ако е било извършено подходящо третиране или отстраняване на кората и на външната част на беловината, за да се гарантира по-високо ниво на фитосанитарна защита.
 (6)
 Тъй като е необходимо да бъде потвърден статусът на посочения вредител в Украйна, следва да бъдат получени допълнителни технически и научни доказателства, за да се оцени фитосанитарният риск, който вредителят поражда за Съюза. Такива доказателства трябва да бъдат получени и по отношение на наличието му в други трети държави, за да се актуализират съответните мерки, посочени в